EUROOPA KOMISJON Brüssel,24.11.2022 COM(2022) 651 final 2022/0388(NLE) Ettepanek: NÕUKOGU OTSUS Euroopa Liidu nimel võetava seisukoha kohta ühelt poolt Euroopa Liidu ja Euroopa Aatomienergiaühenduse ning teiselt poolt Suurbritannia ja Põhja-Iiri Ühendkuningriigi vahelise kaubandus- ja koostöölepinguga loodud energeetika erikomitees seoses ELi ja Ühendkuningriigi vahelise elektrienergiaga kauplemise kokkulepetega



SELETUSKIRI 1.Ettepaneku reguleerimisese Käesolev ettepanek käsitleb otsust, millega määratakse kindlaks ühelt poolt Euroopa Liidu ja Euroopa Aatomienergiaühenduse ning teiselt poolt Suurbritannia ja Põhja-Iiri Ühendkuningriigi vahelise kaubandus- ja koostöölepingu (edaspidi „kaubandus- ja koostööleping“) alusel loodud ELi ja Ühendkuningriigi energeetika erikomitees (edaspidi „erikomitee“) liidu nimel võetav seisukoht, mis käsitleb kummalegi lepinguosalisele mõeldud soovituse kavandatud vastuvõtmist seoses nende nõudega põhivõrguettevõtjatele valmistada ette tehniline kord elektrivõrkudevaheliste ühenduste tõhusaks kasutamiseks. 2.Ettepaneku taust 2.1.ELi ja Ühendkuningriigi kaubandus- ja koostööleping Kaubandus- ja koostöölepingu eesmärk on seada ELi ja Ühendkuningriigi vahel sisse koostöö, muu hulgas energeetika valdkonnas. Elektrivõrkudevaheliste ühenduste kaudu kauplemisega seoses võetud kohustused on sätestatud teise osa („Kaubandus, transport, kalandus ja muud kokkulepped“) esimese rubriigi VIII jaotises („Energeetika“). Kaubandus- ja koostöölepingu energeetikat käsitlev jaotis ja 29. lisa sisaldavad eelkõige sätteid, mille eesmärk on töötada välja uus menetlus võimsuse jaotamiseks elektrivõrkudevahelistes ühendustes järgmise päeva turu ajavahemikus. See uus menetlus peab põhinema „mitme piirkonna lahtiste mahtude liitmisel“ täpse ajakava alusel. Lisaks pannakse kaubandus- ja koostöölepinguga kummalegi lepinguosalisele kohustus tagada elektrivõrkudevaheliste ühenduste maksimumvõimsuse kättesaadavus, järgides samal ajal vajadust tagada võrkude turvaline toimimine ning võrkude kõige tõhusam kasutamine. Kaubandus- ja koostöölepingu reeglid on kehtinud alates 1. jaanuarist 2021. 2.2.ELi ja Ühendkuningriigi energeetika erikomitee Kaubandus- ja koostöölepingu artikli 8 lõike 1 punktiga l loodud ELi ja Ühendkuningriigi energeetika erikomitee (edaspidi „komitee“) käsitleb teise osa („Kaubandus, transportport, kalandus ja muud kokkulepped“) esimese rubriigi VIII jaotisega („Energeetika“) hõlmatud küsimusi. Kaubandus- ja koostöölepingu artikli 8 lõike 4 punktide a ja c kohaselt on komiteel õigus teha järelevalvet kaubandus- ja koostöölepingu rakendamise üle ning vaadata leping läbi ja tagada oma pädevusvaldkonnas selle nõuetekohane toimimine. Tal on õigus võtta vastu otsuseid, sealhulgas muudatusi, ja soovitusi kõikides küsimustes, mille puhul see on kaubandus- ja koostöölepinguga nii ette nähtud või mille jaoks on partnerlusnõukogu oma õigused artikli 7 lõike 4 punkti f alusel sellele komiteele delegeerinud. Seda õigust on täpsustatud kaubandus- ja koostöölepingu teise osa esimese rubriigi VIII jaotises („Energeetika“), milles on sätestatud, et asjaomase erikomitee ülesanne on muu hulgas anda soovitusi, sealhulgas sellistes küsimustes nagu võrkudevaheliste ühenduste tõhusa kasutamise kauplemiskord vastavalt kaubandus- ja koostöölepingu artiklitele 311–313, artiklile 317 ja 29. lisale. Kaubandus- ja koostöölepingu artikli 8 lõikes 7 on sätestatud, et erikomiteesid (sh energeetika erikomiteed) juhivad ühiselt liidu esindaja ja Ühendkuningriigi esindaja. Kaubandus- ja koostöölepingu artikli 10 lõike 2 kohaselt võetakse komitee otsused ja soovitused vastu lepinguosaliste vastastikusel kokkuleppel. 2.3.Komitee kavandatav akt Komitee võtab vastu soovituse lepinguosalistele kaubandus- ja koostöölepingus sätestatud elektrienergiaga kauplemise kokkulepete väljatöötamise kohta (edaspidi „kavandatav akt“). Komitee soovitus adresseeritakse lepinguosalistele seoses kahe konkreetse küsimusega. Esiteks kinnitab komitee oma soovitusena lepinguosalistele esialgset soovitust, mille energeetika peadirektoraat ning Ühendkuningriigi valitsuse ettevõtluse, energeetika ja tööstusstrateegia ministeerium esitasid 22. jaanuaril 2021 ELi ja Ühendkuningriigi põhivõrguettevõtjatele. Esialgne soovitus esitati enne komitee töö algust ja selles kutsuti põhivõrguettevõtjaid üles alustama elektrivõrkudevaheliste ühenduste tõhusa kasutamise tehnilise korra ettevalmistamist. Teiseks, tunnustades küll põhivõrguettevõtjate juba tehtud tööd, esitatakse soovituses põhivõrguettevõtjatele lisateabe päring. See lisateave aitab komiteel täita oma kohustusi, mis tulenevad kaubandus- ja koostöölepingu artikli 312 lõikest 1 ja artikli 317 lõikest 2, ning eelkõige aitab see otsustada, kuidas elektrienergiaga kauplemise kokkuleppeid kõige optimaalsemalt välja töötada. Komitee peaks kavandatava akti vastu võtma niipea kui võimalik, kas oma järgmisel koosolekul või kaubandus- ja koostöölepingu I lisas sätestatud kirjaliku menetlusega, olenevalt sellest, kumb on varasem. 3.Liidu nimel võetav seisukoht 3.1.1.Soovitus, millega kinnitatakse lepinguosaliste poolt põhivõrguettevõtjatele esitatud esialgset soovitust alustada elektrivõrkudevaheliste ühenduste tõhusa kasutamise tehnilise korra ettevalmistamist 22. jaanuaril 2021 andsid Euroopa Komisjoni energeetika peadirektoraat ning Ühendkuningriigi valitsuse ettevõtluse, energeetika ja tööstusstrateegia ministeerium välja esialgse soovituse oma asjaomastele põhivõrguettevõtjatele, paludes neil alustada elektrivõrkudevaheliste ühenduste tõhusa kasutamise tehnilise korra ettevalmistamist. Soovitus anti kohe pärast kaubandus- ja koostöölepingu ajutise kohaldamise algust liidus ja enne komitee töö algust. Esialgne soovitus võimaldas põhivõrguettevõtjatel eelkõige alustada kohe tehnilise korra ettevalmistamist elektrivõrkudevaheliste ühenduste tõhusaks kasutamiseks päev-ette-etapis. Esialgne soovitus andis aluse ka põhivõrguettevõtjate tööks elektrivõrkudevaheliste ühenduste tõhusa kasutamise muude aspektidega, mis on sätestatud kaubandus- ja koostöölepingu artikli 311 lõikes 1, nagu võimsuse arvutamine, ülekoormuse juhtimine või asjakohastel juhtudel elektrivõrkudevaheliste ühenduste kaudu toimuva kauplemise tõhustamine muudel ajavahemikel kui järgmine päev. Seetõttu on see jätkuvalt kasulik võrdlusalus ja suunis põhivõrguettevõtjate edaspidiseks tööks, kuigi esmatähtsaks peetakse kindlasti elektrienergiaga kauplemist järgmise päeva turu ajavahemikus.

Võttes arvesse, et komitee alustas tegevust 2021. aastal, on nüüd asjakohane, et ta kinnitaks selle esialgse soovituse kehtivust seoses põhivõrguettevõtjate edasise tööga. Seetõttu tehakse ettepanek, et liidu nimel komitees võetav seisukoht on toetada komitees kaubandus- ja koostöölepingu artikli 311 lõigete 1 ja 2, artikli 312 lõike 1 ja artikli 317 lõike 2 kohase kummalegi lepinguosalisele mõeldud sellise soovituse vastuvõtmist, milles kinnitatakse komitee soovitusena esialgset soovitust, mille lepinguosalised esitasid 22. jaanuaril 2021 põhivõrguettevõtjatele, paludes alustada elektrivõrkudevaheliste ühenduste tõhusa kasutamise tehnilise korra ettevalmistamist. 3.1.2.Soovitus lepinguosalistele seoses nõudega põhivõrguettevõtjatele esitada lisateavet nii tasuvusanalüüsi kui ka tehnilise korra üldettepanekute kohta Kaubandus- ja koostöölepingu artikli 312 lõike 1 kohaselt teeb komitee prioriteedina kõik vajaliku, et põhivõrguettevõtjad teeksid kaubandus- ja koostöölepingu 29. lisa 2. osa järgides konkreetse ajakava kohaselt kokkulepped, milles sätestatakse tehniline kord võimsuse jaotamiseks ja ülekoormuse juhtimiseks järgmise päeva turu ajavahemikus. Kaubandus- ja koostöölepingu artikli 317 lõike 2 kohaselt võib komitee soovitada kummalgi lepinguosalisel nõuda oma põhivõrguettevõtjatelt elektrivõrkudevaheliste ühenduste tõhusa kasutamise tehnilise korra ettevalmistamist. Euroopa Komisjoni energeetika peadirektoraadi ning Ühendkuningriigi valitsuse ettevõtluse, energeetika ja tööstusstrateegia ministeeriumi poolt 22. jaanuaril 2021 välja antud esialgse soovituse alusel tegid liidu ja Ühendkuningriigi põhivõrguettevõtjad liidu ja Ühendkuningriigi vaheliste elektrienergiaga kauplemise kokkulepete tehnilise korra väljatöötamise esimese sammuna tasuvusanalüüsi ja koostasid üldettepanekud. 26. aprillil 2021 komisjonile edastatud analüüsis leiti, et teoreetiliselt on võimalik välja töötada kokkulepped, mis vastavad kaubandus- ja koostöölepingu 29. lisas sätestatud mitme piirkonna lahtiste mahtude liitmise tingimustele (nn eelkorralduste registri lahendus). ELi ja Ühendkuningriigi põhivõrguettevõtjad jõudsid siiski ka järeldusele, et see lahendus ei oleks soovitav, sest tekitaks turuga manipuleerimise ja turuhäirete tõsise ohu. ACER kinnitas neid probleeme sõnaselgelt 7. mail 2021 komisjonile esitatud arvamuses. ELi ja Ühendkuningriigi põhivõrguettevõtjad analüüsisid teist lahendust elektrienergiaga kauplemise kokkulepete väljatöötamiseks ehk nn korralduste tavaregistri lahendust. Selleks tuleks aga muuta komisjoni määrust (EL) 2015/1222, millega kehtestatakse võimsuse jaotamise ja ülekoormuse juhtimise suunised (edaspidi „võimsuse jaotamise ja ülekoormuse juhtimise määrus“). See pakutud lahendus põhineb hüpoteesil, et ühtse järgmise päeva turu mehhanismi menetluste praegust ajakava, mis on sätestatud võimsuse jaotamise ja ülekoormuse juhtimise määruses, võiks muuta, et võtta arvesse Ühendkuningriigi kauplemisparameetreid ja -protsesse. Põhivõrguettevõtjate hinnangul, mida toetab ACERi arvamus, eeldaks korralduste tavaregistri lahendus lisaks tehnilise korra väljatöötamisele ning võimsuse jaotamise ja ülekoormuse juhtimise määruse muutmisele ka selle teostatavuse keerukat täiendavat tehnilist analüüsi ning kaubandus- ja koostöölepingu 29. lisas sätestatud algsest ajakavast oluliselt pikemat rakendamisaega, mille jooksul tuleks seda lahendust katsetada ja kontrollida. Võttes arvesse neid järeldusi, mida arutati komitee 30. märtsi 2022. aasta koosolekul, peavad komisjon ja Ühendkuningriigi valitsus vajalikuks paluda põhivõrguettevõtjatel neid tulemusi täiendavalt ja üksikasjalikumalt analüüsida. Komisjon ja Ühendkuningriigi valitsus leidsid, et põhivõrguettevõtjad peavad iga uuritud variandi puhul vastama mitmele lisaküsimusele, enne kui komitee saab soovitada lepinguosalistele sobivat varianti, mille jaoks tuleks töötada välja tehniline kord järgmise päeva turu ajavahemiku kohta. Komisjon ja Ühendkuningriik märkisid ka, et kaubandus- ja koostöölepingu 29. lisas sätestatud ajakavast ei ole kinni peetud. Komitee peaks sellegipoolest täitma oma kohustused, mis tulenevad kaubandus- ja koostöölepingu artikli 312 lõikest 1 ja artikli 317 lõikest 2. Seetõttu tehakse ettepanek, et liidu nimel komitees võetav seisukoht on toetada komitees kaubandus- ja koostöölepingu artikli 312 lõike 1, artikli 317 lõike 2 ja 29. lisa kohaselt kummalegi lepinguosalisele mõeldud soovituse vastuvõtmist nõuda oma asjaomastelt põhivõrguettevõtjatelt soovitusele lisataval küsimuste loetelul põhineva lisateabe esitamist viie kuu jooksul alates kummagi lepinguosalise taotluse kuupäevast. 4.Õiguslik alus 4.1.Menetlusõiguslik alus 4.1.1.Põhimõtted Euroopa Liidu toimimise lepingu (edaspidi „ELi toimimise leping“) artikli 218 lõikes 9 on sätestatud nii: „[n]õukogu võtab komisjoni või liidu välisasjade ja julgeolekupoliitika kõrge esindaja ettepaneku põhjal vastu otsuse, millega peatatakse lepingu täitmine ja kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku“ (rõhuasetus lisatud). Mõiste „õigusliku toimega aktid“ hõlmab selliseid õiguslikke vahendeid, mis ei ole küll rahvusvahelise õiguse kohaselt siduvad, kuid „võivad mõjutada otsustavalt liidu seadusandja vastu võetud õigusaktide sisu“. 4.1.2.Kohaldamine käesoleval juhul ELi ja Ühendkuningriigi energeetika erikomitee on ELi ja Ühendkuningriigi kaubandus- ja koostöölepinguga loodud organ. Akt, mille komitee peab vastu võtma, on tõenäoliselt õigusliku toimega akt. See aitab täita kohustusi, milles lepinguosalised on kaubandus- ja koostöölepingu artikli 312 lõikes 1 ja artikli 317 lõikes 2 kokku leppinud. Kuna komitee soovituses sätestatakse ELi ja Ühendkuningriigi vahelise elektrienergiaga kauplemise kokkulepete väljatöötamise tingimused ja piirid, võib sellel olla otsustav mõju liidu õigustiku, eelkõige komisjoni määruse (EL) 2015/1222 (millega kehtestatakse võimsuse jaotamise ja ülekoormuse juhtimise suunised) sisule või rakendamise viisile. Kavandatud aktidega ei täiendata ega muudeta kaubandus- ja koostöölepingu institutsioonilist raamistikku. Seepärast on esildatud otsuse menetlusõiguslik alus ELi toimimise lepingu artikli 218 lõige 9.

4.2.Materiaalõiguslik alus 4.2.1.Põhimõtted ELi toimimise lepingu artikli 218 lõike 9 kohase otsuse materiaalõiguslik alus sõltub eelkõige selle kavandatava akti eesmärgist ja sisust, mille kohta liidu nimel seisukoht võetakse. Kui kavandatava aktiga taotletakse kaht eesmärki või reguleeritakse kaht valdkonda ning üht neist võib pidada peamiseks või ülekaalukaks, samas kui teine on kõrvalise tähtsusega, peab ELi toimimise lepingu artikli 218 lõike 9 kohasel otsusel olema üksainus materiaalõiguslik alus, st peamise või ülekaaluka eesmärgi või valdkonna tõttu nõutav õiguslik alus. 4.2.2.Kohaldamine käesoleval juhul Kavandatava akti peamine eesmärk ja sisu on seotud energeetika valdkonnaga. Seepärast on esildatud otsuse materiaalõiguslik alus ELi toimimise lepingu artikli 194 lõige 1. 4.3.Järeldus Esildatud otsuse õiguslik alus peaks olema ELi toimimise lepingu artikli 194 lõige 1 koostoimes artikli 218 lõikega 9. 2022/0388 (NLE) Ettepanek: NÕUKOGU OTSUS Euroopa Liidu nimel võetava seisukoha kohta ühelt poolt Euroopa Liidu ja Euroopa Aatomienergiaühenduse ning teiselt poolt Suurbritannia ja Põhja-Iiri Ühendkuningriigi vahelise kaubandus- ja koostöölepinguga loodud energeetika erikomitees seoses ELi ja Ühendkuningriigi vahelise elektrienergiaga kauplemise kokkulepetega EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 194 lõiget 1 koostoimes artikli 218 lõikega 9, võttes arvesse Euroopa Komisjoni ettepanekut ning arvestades järgmist: (1)Nõukogu võttis 29. aprillil 2021 vastu otsuse (EL) 2021/689 ühelt poolt Euroopa Liidu ja Euroopa Aatomienergiaühenduse ning teiselt poolt Suurbritannia ja Põhja-Iiri Ühendkuningriigi vahelise kaubandus- ja koostöölepingu (edaspidi „kaubandus- ja koostööleping“) sõlmimise kohta. Lepingut kohaldati ajutiselt alates 1. jaanuarist 2021 ja see jõustus 1. mail 2021. (2)Kaubandus- ja koostöölepingu artikli 8 lõike 4 punkti c kohaselt võib energeetika erikomitee (edaspidi „komitee“) oma pädevusvaldkonda kuuluvates küsimustes võtta vastu otsuseid ja soovitusi kõikides küsimustes, mille puhul see on kaubandus- ja koostöölepingu või selle lisalepingutega nii ette nähtud või mille jaoks on partnerlusnõukogu oma õigused sellele komiteele delegeerinud. Kaubandus- ja koostöölepingu artikli 10 lõike 2 kohaselt võtab komitee vastu otsuseid ja annab soovitusi vastastikusel kokkuleppel. (3)Kaubandus- ja koostöölepingu artikli 311 lõikes 1 on sätestatud lepinguosalistele nõue tagada, et elektrivõrkudevaheliste ühenduste võimsust jaotatakse ja ülekoormust juhitakse turupõhiselt, läbipaistvalt ja mittediskrimineerivalt. Muu hulgas peaksid lepinguosalised vajaduse korral käsitlema võimsuse arvutamist, ülekoormuse juhtimist ja kauplemiskokkuleppeid kõigi asjakohaste, sealhulgas järgmise päeva turu ajavahemike jaoks. Vastavalt kaubandus- ja koostöölepingu artikli 311 lõike 1 punktile f koostoimes artikli 311 lõikega 2 peab kumbki lepinguosaline tagama, et võimsuse jaotamist ja ülekoormuse juhtimist koordineerivad elektrivõrkudevahelise ühenduste puhul asjaomased liidu ja Ühendkuningriigi põhivõrguettevõtjad (edaspidi „põhivõrguettevõtjad“) kõigil asjakohastel ajavahemikel, samas kui selline koordineerimine ei hõlma ega eelda viimati nimetatute osalemist asjakohastes liidu menetlustes. (4)Kaubandus- ja koostöölepingu artikli 312 lõikes 1 on sätestatud nõue, et võimsuse jaotamise ja ülekoormuse juhtimise jaoks päev-ette-etapis teeb komitee prioriteedina kõik vajaliku, järgides artiklit 317, et põhivõrguettevõtjad teeksid kokkulepped, milles on sätestatud järgmise päeva turu ajavahemiku tehniline kord. (5)22. jaanuaril 2021, enne komitee töö algust, andsid Euroopa Komisjoni energeetika peadirektoraat ning Ühendkuningriigi valitsuse ettevõtluse, energeetika ja tööstusstrateegia ministeerium välja esialgse soovituse asjaomastele põhivõrguettevõtjatele. Seoses võimsuse arvutamise ja jaotamisega järgmise päeva turu ajavahemikule paluti esialgses soovituses põhivõrguettevõtjatel koostada kaubandus- ja koostöölepingu artikli 312 lõike 1 ja artikli 317 lõigete 2 ja 3 ning 29. lisa kohaselt „mitme piirkonna lahtiste mahtude liitmise“ põhimõttel järgmise päeva sihtmudel. Seoses võimsuse arvutamise ja jaotamisega muudele kui järgmise päeva turu ajavahemikele kutsuti esialgses soovituses lepinguosaliste põhivõrguettevõtjaid üles koostama ühiselt ettepanekut tehnilise korra kavandi väljatöötamise ajakava kohta.